LATVIJAS REPUBLIKAS MINISTRU KABINETS

2014.gada Noteikumi Nr.

Rīgā (prot. Nr. .§)

### [Dzelzceļa būvnoteikumi](http://likumi.lv/doc.php?id=170420)

Izdoti saskaņā ar

Būvniecības likuma

5.panta pirmās daļas 2.punktu un

otrās daļas 3.punktu

un Dzelzceļa likuma 22.pantu

**1. Vispārīgie jautājumi**

1. Noteikumi nosaka:

1.1. dzelzceļa inženierbūvju (turpmāk – dzelzceļa infrastruktūras objektu) būvniecības procesa kārtību, būvniecības procesā iesaistītās institūcijas un atbildīgos būvspeciālistus;

1.2. dzelzceļa infrastruktūras objektu būvniecības procesam nepieciešamos dokumentus un to saturu;

1.3. būvatļaujā un paskaidrojuma rakstā iekļaujamos nosacījumus;

1.4. atkāpju saskaņošanas kārtību;

1.5. būvprojekta ekspertīzes apjomu;

1.6. par dzelzceļa infrastruktūras objektu būvniecības procesa kontroli un tiesiskumu atbildīgo institūciju;

1.7. dzelzceļa infrastruktūras objektu konservācijas kārtību;

1.8. dzelzceļa infrastruktūras objektu novietojuma uzmērījumu veikšanas kārtību un kārtību, kādā dzelzceļa infrastruktūras objektu pieņem ekspluatācijā;

1.9. būvdarbu garantijas termiņus pēc dzelzceļa infrastruktūras objekta pieņemšanas ekspluatācijā.

2. Par dzelzceļa infrastruktūras objektu būvniecības procesa kontroli un tiesiskumu atbildīgā institūcija ir Valsts dzelzceļa tehniskā inspekcija, bet Būvniecības likuma 6.1 panta pirmās daļas 1. punkta „b” apakšpunkta minētajā gadījumā par būvdarbu kontroli un pieņemšanu ekspluatācijā – Būvniecības valsts kontroles birojs (turpmāk – birojs).

3. Šajos noteikumos paredzētās būvniecības atļaujas nav nepieciešamas:

3.1. būvdarbiem, kurus veic dzelzceļa satiksmes negadījuma vai dabas katastrofas radīto seku novēršanai, lai atjaunotu satiksmei dzelzceļa infrastruktūru;

3.2. šādiem dzelzceļa infrastruktūras uzturēšanas darbiem, kurus veic dzelzceļa zemes nodalījuma joslā pamatojoties uz dzelzceļa infrastruktūras pārvaldītāja un darbu izpildītāja sastādīto apsekošanas aktu:

3.2.1. sliežu ceļa virsbūves un to elementu demontāža, nomaiņa un remonts;

3.2.2. tiltu, ceļa pārvadu, caurteku, ūdens novadīšanas ietaišu, komunikāciju kanālu, atbalsta sienu, aizsargsienu un platformu elementu demontāža, nomaiņa un remonts;

3.2.3. signalizācijas, sakaru, energoapgādes iekārtu un kabeļu demontāža, nomaiņa un remonts;

3.2.4. elektroapgādes gaisvadu līniju, kontakttīkla, apgaismošanas un elektronisko sakaru iekārtu un tīkla elementu demontāža, nomaiņa un remonts;

3.2.5. dzelzceļa zemes klātnes uzturēšana;

3.2.6. uzturēšanas darbi dzelzceļa zemes nodalījuma joslā.

**2. Būvniecības ierosināšana**

4. Dzelzceļa infrastruktūras objekta būvniecību var ierosināt dzelzceļa infrastruktūras pārvaldītājs, zemes vai būves īpašnieks vai, ja tāda nav, – tiesiskais valdītājs (arī publiskas personas zemes vai būves tiesiskais lietotājs), lietotājs, kuram ar līgumu noteiktas tiesības būvēt, vai to pilnvarota persona (projekta vadītājs). Uz pilnvaroto personu (projekta vadītāju) attiecas visi šajos noteikumos noteiktie būvniecības ierosinātāja pienākumi, tiesības un atbildība.

5. Būvniecības ierosinātājs iesniedz Valsts dzelzceļa tehniskajā inspekcijā dzelzceļa infrastruktūras objekta būvniecības ieceres iesniegumu (1. pielikums) un:

5.1. būvprojektu minimālā sastāvā otrajai vai trešajai inženierbūvju grupai vai paskaidrojuma rakstu (2. pielikums) pirmajai inženierbūvju grupai;

5.2. zemes gabalaīpašuma, valdījuma vai lietojuma tiesības apliecinošus dokumentus un apbūves tiesības apliecinošos dokumentus (dokumentus, kas apliecina, ka būvniecības iecere ir saskaņota ar zemes īpašnieku vai, ja tāda nav, – tiesisko valdītāju un dzelzceļa infrastruktūras objekta īpašnieku vai, ja tāda nav, – tiesisko valdītāju gadījumā, kad būvniecība paredzēta esošā dzelzceļa infrastruktūras objektā, izņemot otrās un trešās inženierbūvju grupas publiskās lietošanas dzelzceļa infrastruktūras objektu būvniecības gadījumā);

5.3. būvniecības sākotnējo izvērtējumu vai ietekmes uz vidi novērtējumu gadījumā, kad to nosaka normatīvie akti.

6. Būvprojekts minimālā sastāvā dzelzceļa infrastruktūras objekta jaunai būvniecībai vai pārbūvei ietver šādus dokumentus un sadaļas:

6.1. situācijas plāns mērogā 1:2000-1:10000, kurā norādīta esošā vai nosakāmā dzelzceļa zemes nodalījuma josla;

6.2. būvniecības ierosinātāja projektēšanas uzdevums;

6.3. sliežu ceļu plāns ar dzelzceļa infrastruktūras objektu izvietojumu un projektējamās līnijas trasi;

6.4. signalizācijas sistēmas pamata risinājumus;

6.5. kontakttīkla pamata risinājumus;

6.6. elektroapgādes pamata risinājumus;

6.7. skaidrojošu aprakstu par būvobjektu un būvniecības risinājumiem.

7. Būvprojekts minimālā sastāvā dzelzceļa infrastruktūras objekta atjaunošanai ietver šādus dokumentus un sadaļas;

7.1. situācijas plāns mērogā 1:2000-1:10000, kurā norādīta esošā dzelzceļa zemes nodalījuma josla;

7.2. būvniecības ierosinātāja projektēšanas uzdevums;

7.3. skaidrojošu aprakstu par būvobjektu un būvniecības risinājumiem.

8. Būvprojekts minimālā sastāvā dzelzceļa infrastruktūras objekta novietošanai un nojaukšanai ietver šādus dokumentus un sadaļas:

8.1. situācijas plāns mērogā 1:2000-1:10000, kurā norādīta esošā vai nosakāmā dzelzceļa zemes nodalījuma josla;

8.2. būvniecības ierosinātāja projektēšanas uzdevums;

8.3. skaidrojošu aprakstu par būvobjektu un būvniecības risinājumiem.

9. Būvniecības ieceres paskaidrojuma raksts satur nepieciešamo informāciju par:

9.1. būvobjektu;

9.2. būvniecības ierosinātāju;

9.3. būvdarbu veicēju;

9.4. būvdarbu laiku un vietu;

9.5. dzelzceļa infrastruktūras objekta galveno lietošanas veidu, izņemot nojaukšanas gadījumu;

9.6. dzelzceļa infrastruktūras objekta tehniskajiem parametriem;

9.7. būvdarbu veikšanas paņēmieniem un tehnoloģijām;

9.8. pielietotajiem materiāliem, izņemot dzelzceļa infrastruktūras objekta nojaukšanas gadījumu;

9.9. pasākumiem dzelzceļa satiksmes drošības nodrošināšanai;

9.10. vides un darba aizsardzības pasākumiem.

10. Būvniecības ieceres paskaidrojuma rakstam pievieno situācijas plānu vai dzelzceļa infrastruktūras objekta shēmu.

11. Būvniecības ierosinātāja projektēšanas uzdevums atbilstoši dzelzceļa infrastruktūras būvobjekta veidam satur:

11.1. projektējamā dzelzceļa infrastruktūras objekta nepieciešamās pamatprasības;

11.2. tehniskās prasības dzelzceļa pamatiekārtām (piemēram, sliežu ceļu izkārtojumam, signalizācijai, sakariem, elektroapgādei, kontakttīklam);

11.3. prasības inženiertīklu pievienošanai attiecīgajiem vietējiem tīkliem, kā arī to šķērsošanai un pārnesei;

11.4. pieejamības prasības (pārvietošanās iespējas no viena augstuma līmeņa uz citu un orientēšanās dzelzceļa apbūvētajā vidē (skaņu un vizuālā informācija)), kas noteiktas:

11.4.1. peroniem, pārejām, piebrauktuvēm, autostāvvietām pie dzelzceļa stacijām un pieturas punktiem;

11.4.2. ieejām dzelzceļa staciju un pieturas punktu ēkās;

11.5. ja būvniecības iecere paredz dzelzceļa infrastruktūras būvobjektu būvniecību vai nodošanu ekspluatācijā pa būves kārtām, būvniecības ierosinātāja projektēšanas uzdevumā norāda katru atsevišķi būvējamo vai ekspluatācijā nododamo dzelzceļa infrastruktūras būvobjektu vai tā daļu un to būvniecības secību;

11.6. dzelzceļa satiksmes drošības prasības.

12. Būvniecības ierosinātāja projektēšanas uzdevums dzelzceļa infrastruktūras objekta nojaukšanai satur:

12.1. infrastruktūras atvienošanas nosacījumus;

12.2. nojaukšanas metodes un tehnoloģijas;

12.3. dzelzceļa satiksmes drošības prasības;

12.4. utilizācijas un zemes rekultivācijas nosacījumus.

13. Valsts dzelzceļa tehniskā inspekcija pēc šo noteikumu 5. punktā dzelzceļa infrastruktūras objekta būvniecības ieceres saņemšanas:

13.1. Būvniecības likuma 12. panta ceturtās daļas 1.punktā noteiktajā termiņā izdot būvatļauju (3. pielikums) vai atteikumu izdot būvatļauju;

13.2. Būvniecības likuma 12. panta ceturtās daļas 3. punktā noteiktajā termiņā veic būvniecības ieceres akceptu, izdarot atzīmi būvniecības ieceres paskaidrojuma rakstā, vai izdod atteikumu akceptēt būvniecības ieceri.

14. Valsts dzelzceļa tehniskā inspekcija Vispārīgo būvnoteikumu noteiktajā termiņā informē attiecīgo būvvaldi par izsniegto būvatļauju.

15. Valsts dzelzceļa tehniskā inspekcija izdod atteikumu izsniegt būvatļauju vai izdod atteikumu akceptēt būvniecības ieceri izdarot atzīmi paskaidrojuma rakstā, ja dzelzceļa infrastruktūras objekta būvniecības iecere neatbilst Būvniecības likuma, šo noteikumu vai citu normatīvo aktu prasībām.

**3. Projektēšana**

**3.1. Būvprojekta izstrādāšana**

16. Būvatļaujā ietvertie projektēšanas nosacījumi:

16.1. tās vietējās pašvaldības būvvaldes tehniskie noteikumi par projektēšanu un būvniecību, kuras administratīvajā teritorijā paredzēta būvniecība, vai izziņa, ka nav iebildumu par attiecīgās dzelzceļa infrastruktūras būvniecību, izņemot dzelzceļa infrastruktūras objekta atjaunošanas gadījumā;

16.2. saistīto dzelzceļa infrastruktūras pārvaldītāju tehniskie noteikumi par pieslēgšanos dzelzceļa infrastruktūrai (nav nepieciešami, ja dzelzceļa infrastruktūras pārvaldītājs un būvniecības ierosinātājs ir viena persona);

16.3. institūciju tehniskie noteikumi par pieslēgšanos inženiertīkliem vai par to šķērsošanu;

16.4. projektēšanai piemērojamās Eiropas dzelzceļa sistēmas savstarpējās izmantojamības tehniskās specifikācijas vai to daļas;

16.5. būvprojekta saskaņojumi atbilstoši šo noteikumu 16.1., 16.2. un 16.3. apakšpunktā minētajos tehniskajos noteikumos prasītajam un būvniecības ierosinātāja būvprojekta saskaņojums;

16.6. būvprojekta verificēšana atbilstoši normatīvajiem aktiem par Eiropas dzelzceļa sistēmu savstarpēju izmantojamību;

16.7. būvprojekta ekspertīze – trešās grupas inženierbūvēm;

16.8. zemes gabala īpašuma, valdījuma vai lietojuma tiesības un apbūves tiesības apliecinošos dokumentus publiskās lietošanas dzelzceļa infrastruktūras būvniecības objekta gadījumā.

17. Šo noteikumu 16.1., 16.2. un 16.3. apakšpunktā minētās institūcijas tehniskajos noteikumos norāda būvprojekta saskaņošanas kārtību un nepieciešamību saņemt atzinumu par dzelzceļa infrastruktūras būvobjekta gatavību ekspluatācijā.

18. Būvprojekts atbilstoši dzelzceļa infrastruktūras būvobjekta veidam ietver šādas daļas un sadaļas, kurās sniegta attiecīgā informācija:

18.1. vispārīgā daļa:

18.1.1. būvprojektēšanas uzsākšanai nepieciešamie dokumenti un materiāli;

18.1.2. zemes gabala inženierģeoloģiskās izpētes materiāli, izņemot otrās grupas inženierbūvēm;

18.1.3. skaidrojošs apraksts ar dzelzceļa infrastruktūras objekta tehniskajiem rādītājiem un norādi par dzelzceļa infrastruktūras objekta galveno lietošanas veidu atbilstoši būvju klasifikācijai;

18.2. sliežu ceļu daļa:

18.2.1. virsbūves konstrukcija;

18.2.2. sliežu ceļu plāns un garenprofils;

18.3. zemes klātnes daļa:

18.3.1. šķērsprofilu konstrukcijas;

18.3.2. ūdens novadīšanas sistēmas;

18.4. tilti, pārvadi un caurtekas;

18.5. pasažieru peroni;

18.6. autoceļu un gājēju tuneļi zem dzelzceļa;

18.7. pārbrauktuves un pārejas;

18.8. prettrokšņu žogi;

18.9. elektroapgādes un kontakttīkla iekārtas;

18.10.  signalizācijas, sakaru, vadības un informātikas sadaļa;

18.11. vispārīgā daļa:

18.11.1. vispārīgo rādītāju lapa;

18.11.2. būvobjekta ģenerālplāns M 1:500 uz derīga topogrāfiskā plāna;

18.11.3. savietotais projektējamo inženiertīklu plāns M 1:500 uz derīga topogrāfiskā plāna;

18.11.4. teritorijas vertikālais plānojums un labiekārtojuma risinājuma plāns;

18.11.5. ceļa transporta un gājēju kustības organizācijas shēma;

18.12. inženierrisinājumu daļa:

18.12.1. būvkonstrukcijas;

18.12.2. ūdensapgāde un kanalizācija;

18.12.3. apkure, vēdināšana un gaisa kondicionēšana;

18.12.4. siltumapgāde;

18.12.5. gāzes apgāde;

18.12.6. vides aizsardzības pasākumi;

18.12.7. ugunsdzēsības ūdensapgāde;

18.12.8. ugunsaizsardzības sistēmas;

18.12.9. iekšējie un ārējie elektrotīkli;

18.12.10. elektronisko sakaru tīkli;

18.12.11. citi inženierrisinājumi;

18.13. ekonomikas daļa:

18.13.1. iekārtu, konstrukciju un materiālu kopsavilkums, būvmateriālu un būvdarbu specifikācijas;

18.13.2. būvdarbu apjomi;

18.13.3. izmaksu aprēķins (tāme) būvobjektiem, kuru izstrādi un īstenošanu finansē publisko tiesību juridiskās personas, Eiropas Savienības politiku instrumentu vai citas ārvalstu finanšu palīdzības līdzekļu finansējums;

18.14. darbu organizācijas daļa (darbu organizēšanas projekts).

19. Ja ir paredzēta dzelzceļa infrastruktūras būvobjekta nodošanu ekspluatācijā pa būves kārtām, būvprojektā norāda katru nododamo kārtu un to būvniecības secību.

20. Ja šo noteikumu 16.1., 16.2, un 16.3. apakšpunktā minēto tehnisko noteikumu prasības nevar izpildīt, būvprojekta tehniskie risinājumi saskaņojami institūcijās, kas noteikušas attiecīgās prasības. Atkāpes no pieslēgšanās tehniskajām prasībām vai tehniskajiem noteikumiem saskaņojamas projektēšanas nosacījumu izpildes laikā. Atzīmi par saskaņojumu izdara būvprojekta ģenerālplānā vai atbilstoši izmaina tehniskos risinājumus.

21. Darbu organizēšanas projektu izstrādā visam būvdarbu apjomam (būvprojektam).

22. Darbu organizēšanas projektā ir šādas sastāvdaļas:

22.1. būvdarbu kalendāra plāns, ja to pieprasa pasūtītājs;

22.2. būvdarbu ģenerālplāns;

22.3. dzelzceļa satiksmes drošības nodrošināšanas kārtība;

22.4. darba aizsardzības plāns (to var izstrādāt arī kā patstāvīgu dokumentu);

22.5. skaidrojošs apraksts.

23. Būvdarbu ģenerālplānu izstrādā atsevišķiem būvniecības posmiem. Būvdarbu ģenerālplānos atzīmē jaunceļamos, esošos, pagaiduun nojaucamos dzelzceļa infrastruktūras objektus, pastāvīgos un pagaidu sliežu ceļus un autoceļus, reperus un piesaistu asu nostiprināšanas vietas, inženiertīklus un komunikācijas (elektroenerģijas, ūdens, siltuma un citu resursu inženiertīklus), norādot tām pastāvīgās un pagaidu pieslēgšanās vietas, kā arī materiālu un konstrukciju nokraušanas laukumus.

24. Ja būvprojekts izstrādāts ekspluatācijā esošo dzelzceļa infrastruktūras objektu pārbūvei vai atjaunošanai, kas jāveic, nepārtraucot attiecīgā objekta pamatfunkcijas:

24.1. būvdarbu ģenerālplānos norāda ekspluatācijā esošās būves, inženiertīklus un sliežu ceļus, kuru funkcionēšana pārbūves vai atjaunošana laikā netiek pārtraukta, kā arī būves, inženiertīklus un sliežu ceļus, kuru funkcionēšana tiek pārtraukta uz laiku vai pilnīgi;

24.2. darbu organizēšanas projekta skaidrojošajā aprakstā norāda pasākumus, kas veicami, lai netraucētu attiecīgo dzelzceļa infrastruktūras objektu pamatfunkcijas (piemēram, vilcienu kustības, elektroapgādes, signalizācijas un sakaru nodrošināšana), un darbuzņēmēja dzelzceļa speciālistu darbības kārtību.

25. Ja ir paredzēta dzelzceļa infrastruktūras objekta izmantošana pirms tās pieņemšanas ekspluatācijā (pagaidu ekspluatācija):

25.1. būvprojekta skaidrojošajā aprakstā iekļauj izvērtējumu par dzelzceļa infrastruktūras objekta izmantošanas pieļaujamību būvdarbu laikā;

25.2. darbu organizēšanas projekta skaidrojošā aprakstā norāda būvdarbu pieņemšanas kārtību un pagaidu ekspluatācijas uzsākšanas nosacījumus.

26. Būvprojekta risinājumu atbilstību tehniskajiem noteikumiem un būvnormatīvu prasībām būvprojekta vadītājs apstiprina ar savu parakstu būvprojekta titullapā un ar apliecinājumu (4. pielikums) būvprojekta ģenerālplānā, kurā ir arī būvobjekta vispārīgie rādītāji.

27. Būvprojekta daļas vadītājs uz attiecīgās būvprojekta daļas galvenās rasējuma lapas (vispārīgo rādītāju lapas) paraksta apliecinājumu par būvprojekta daļas risinājumu atbilstību Latvijas būvnormatīvu, kā arī tehnisko noteikumu prasībām (5. pielikums). Būvprojekta visu daļu vispārīgo rādītāju lapas paraksta būvprojekta vadītājs.

28. Atsevišķas būvprojekta daļas, rasējumu un teksta tehniskais izstrādātājs paraksta katru izstrādāto rasējuma lapu vai teksta sadaļu. Ja izstrādātājam nav attiecīgā sertifikāta, rasējuma lapas, izņemot detalizētos rasējumus, paraksta arī būvspeciālists attiecīgajā būvprojektēšanas jomā, kas tās pārbaudījis.

**3.2. Būvprojekta ekspertīze**

29. Būvprojekta ekspertīzi veic:

29.1. būvkonstrukciju daļai;

29.2. ekonomiskajai daļai – būvprojektiem, kuru izstrādi un īstenošanu finansē publisko tiesību juridiskās personas, Eiropas Savienības politiku instrumentu vai citas ārvalstu finanšu palīdzības līdzekļu finansējums, – izvērtējot materiālu izvēles ekonomisko pamatojumu saskaņā ar projektēšanas uzdevumu, kā arī izmaksās iekļauto darba pozīciju pietiekamību;

29.3. projekta sadaļām, kas skar dzelzceļa infrastruktūras objektaugunsdrošības jautājumus.

30. Būvprojekta ekspertīze nav nepieciešama tām būvprojekta daļām vai sadaļām, kuras ir verificētas atbilstoši normatīvajiem aktiem par Eiropas dzelzceļa sistēmu savstarpēju izmantojamību.

**3.3. Projektēšanas nosacījumu izpilde**

31. Lai saņemtu atzīmi būvatļaujā (6. pielikums) par visu tajā ietverto projektēšanas nosacījumu izpildi, pasūtītājs Valsts dzelzceļa tehniskajā inspekcijā iesniedz:

31.1. būvprojekta oriģinālu (vienu eksemplāru), kas ir saskaņots atbilstoši šo noteikumu 16.1., 16.2. un 16.3. apakšpunktā minētajos tehniskajos noteikumos prasītajam, kā arī ir saskaņots ar būvniecības ierosinātāju;

31.2. būvprojekta verificēšanas dokumentus atbilstoši normatīvajiem aktiem par Eiropas dzelzceļa sistēmu savstarpēju izmantojamību;

31.3. būvprojekta ekspertīzes atzinumu, ja ir veikta būvprojekta ekspertīze;

31.4. zemes gabalaīpašuma, valdījuma vai lietojuma tiesības un apbūves tiesības apliecinošos dokumentus, ja šādas tiesības ir mainījušās no būvatļaujas izsniegšanas brīža.

32. Valsts dzelzceļa tehniskā inspekcija atsaka izdarīt atzīmi būvatļaujā par visu tajā ietverto projektēšanas nosacījumu izpildi, ja

32.1. nav iesniegti šo noteikumu 31. punktā minētie dokumenti;

32.2. nav izpildīti būvatļaujā norādītie projektēšanas nosacījumi;

32.3. būvprojekts nav izstrādāts atbilstoši šo noteikumu un citu normatīvo aktu prasībām.

33. Pēc atzīmes izdarīšanas būvatļaujā par visu tajā ietverto projektēšanas nosacījumu izpildi, būvprojekta vienu eksemplāru saglabā Valsts dzelzceļa tehniskajā inspekcijā.

34. Būvatļaujā iekļautie nosacījumi būvdarbu uzsākšanai jāizpilda trīs gadu laikā no atzīmes veikšanas būvatļaujā par projektēšanas nosacījumu izpildi.

**3.4. Izmaiņas būvprojektā**

35. Izmaiņas būvprojektā, pēc tam, kad Valsts dzelzceļa tehniskā inspekcija ir izdarījusi atzīmi būvatļaujā par visu tajā ietverto projektēšanas nosacījumu izpildi, var izdarīt, ja būvniecības dalībnieki par to vienojas ar būvprojekta izstrādātāju.

36. Ja būvprojektā, pēc tam, kad Valsts dzelzceļa tehniskā inspekcija ir izdarījusi atzīmi būvatļaujā par visu tajā ietverto projektēšanas nosacījumu izpildi, izdarītās izmaiņas:

36.1. skar šo noteikumu 16.1., 16.2. un 16.3. apakšpunktā minēto tehnisko noteikumu nosacījumus, attiecīgās izmaiņas saskaņo ar attiecīgo tehnisko noteikumu izdevēju;

36.2. skar dzelzceļa infrastruktūras objekta ārējo veidolu, attiecīgās izmaiņas saskaņo ar to vietējo pašvaldības būvvaldi, kuras administratīvajā teritorijā paredzēta būvniecība;

36.3. skar piemērojamās Eiropas dzelzceļa sistēmas savstarpējas savstarpējās izmantojamības tehniskās specifikācijas vai to daļas, veic būvprojektu atkārtotu verificēšanu atbilstoši normatīvajiem aktiem par Eiropas dzelzceļa sistēmu savstarpēju izmantojamību;

36.4. skar būvprojekta daļas, par kurām ir veikta būvprojekta būvekspertīze, attiecīgajām izmaiņām veic atkārtotu būvprojekta ekspertīzi.

37. Ja būvprojektā ir izdarītas šo noteikumu 36. punktā minētās izmaiņas, izmainītās būvprojekta sadaļas ar skaidrojošu aprakstu par veiktajām izmaiņām iesniedz Valsts dzelzceļa tehniskajā inspekcijā atkārtotai atzīmes izdarīšanai būvatļaujā par visu tajā ietverto projektēšanas nosacījumu izpildi (7. pielikums).

**4. Būvdarbi**

**4.1. Būvdarbu uzsākšanas nosacījumi un to izpilde**

38. Būvatļaujā ietvertie būvdarbu uzsākšanas nosacījumi:

38.1. atbildīgā būvdarbu vadītāja pieaicināšana;

38.2. būvuzrauga pieaicināšana un būvuzraudzības plāna saskaņošana (trešās grupas inženierbūvēm);

38.3. autoruzrauga pieaicināšana (trešās grupas inženierbūvēm);

38.4. būvdarbu uzraudzības nodrošināšana atbilstoši normatīvajiem aktiem par Eiropas dzelzceļa sistēmu savstarpēju izmantojamību;

38.5. darba aizsardzības koordinatora norīkošana;

38.6. būvdarbu žurnāla reģistrācija;

38.7. būvdarbu veicēja un būvspeciālistu civiltiesiskās atbildības obligātā apdrošināšana.

39. Dzelzceļa infrastruktūras objekta būvdarbus var veikt būvkomersants, kas normatīvajos aktos noteiktajā kārtībā ir saņēmis drošības apliecību dzelzceļa infrastruktūras tehniskā aprīkojuma būvniecībai.

40. Trešās grupas inženierbūvju būvuzraudzību var veikt tikai būvkomersants, kas reģistrēts būvkomersantu reģistrā un kuram ir tiesības piedāvāt pakalpojumus būvuzraudzības jomā.

41. Lai saņemtu atzīmi būvatļaujā par visu tajā ietverto būvdarbu uzsākšanas nosacījumu izpildi (8. pielikums) visam dzelzceļa infrastruktūras būvobjektam vai tā atsevišķai kārtai, pasūtītājs Valsts dzelzceļa tehniskajā inspekcijā iesniedz:

41.1. zemes gabala īpašuma, valdījuma vai lietojuma tiesības un apbūves tiesības apliecinošos dokumentus, ja šādas tiesības ir mainījušās no atzīmes izdarīšanas būvatļaujā par projektēšanas nosacījumu izpildi;

41.2. atbildīgā būvdarbu vadītāja saistību rakstus divos eksemplāros;

41.3. būvuzrauga saistību rakstu divos eksemplāros un būvuzraudzības plānu (trešās grupas inženierbūvēm);

41.4. līgumu par autoruzraudzību (kopiju) un autoruzraudzības žurnālu (trešās grupas inženierbūvēm);

41.5. būvdarbu žurnālu;

41.6. apdrošinātāja izsniegtu būvdarbu veicēja un būvspeciālistu civiltiesiskās atbildības obligātās apdrošināšanas polises (kopijas);

41.7. dokumentus par darba aizsardzības koordinatora norīkošanu, ja to paredz darba aizsardzības normatīvie akti;

41.8. dokumentus par būvdarbu uzraudzības nodrošināšanu atbilstoši normatīvajiem aktiem par Eiropas dzelzceļa sistēmu savstarpēju izmantojamību.

42. Būvdarbus veic atbildīgā būvdarbu vadītāja vadībā, ko ieceļ galvenais būvdarbu veicējs.

43. Pirms būvdarbu uzsākšanas pasūtītājs vai viņa pilnvarotā persona (projekta vadītājs) norīko vienu vai vairākus darba aizsardzības koordinatorus atbilstoši normatīvajos aktos par darba aizsardzību noteiktajām prasībām.

**4.2. Būvdarbu veikšanas dokumentācija**

44. Būvdarbi organizējami un veicami saskaņā ar būvprojekta sastāvā esošo būvdarbu organizēšanas projektu, kā arī darbu veikšanas projektu. Darbu veikšanas projekta izstrādāšana ir obligāta, ja būvdarbus veic ekspluatācijā esošā dzelzceļa zemes nodalījuma joslā.

45. Darbu veikšanas projektu pamatojoties uz būvprojektu, izstrādā galvenais būvdarbu veicējs, bet atsevišķiem un speciāliem darbu veidiem – atsevišķo būvdarbu veicēji. Darbu veikšanas projekta detalizācijas pakāpi nosaka tā izstrādātājs atkarībā no veicamo darbu specifikas un apjoma.

46. Ja darbu veikšanas projektu izstrādā atsevišķu būvdarbu veicējs, minētais projekts saskaņojams ar galveno būvdarbu veicēju.

47. Darbu veikšanas projektā norāda darba vilcienu kustības nosacījumus, būvmašīnu, arī montāžas celtņu izvietojumu un pārvietošanas ceļus, sliežu ceļa remonta mašīnu stāvvietas, sliežu posmu montāžas un virsbūves elementu, kontakttīkla materiālu un konstrukciju, signalizācijas un sakaru iekārtu komplektācijas vietas, zemes un balasta karjerus, kā arī materiālu piegāžu un novākšanas organizēšanas principus.

48. Ja būvprojekts izstrādāts ekspluatācijā esošo dzelzceļa infrastruktūras objektu pārbūvei vai atjaunošanai, kas jāveic, nepārtraucot attiecīgā objekta pamatfunkcijas, darbu veikšanas projektā norāda visu darbu norisi atbilstošā secībā un kārtībā, ja vilcienu kustība (vai manevri) netiks pārtraukta, un darbu norisi atbilstošā secībā un kārtībā (norādot arī plānotos izpildes termiņus), ja plānots attiecīgo dzelzceļa infrastruktūras objekta pamatfunkciju veikšanas pārtraukums.

49. Ja nepieciešams, darbu veikšanas projektā norāda, kurus sliežu ceļus slēdz vilcienu kustībai vai pa kuriem sliežu ceļiem samazina vilcienu kustību vai vilcienu kustības ātrumu.

50. Darba veikšanas projekta nosacījumus par dzelzceļa satiksmes organizāciju un dzelzceļa satiksmes drošību saskaņo ar attiecīgo ekspluatācijā esošās dzelzceļa infrastruktūras pārvaldītāju. Dzelzceļa infrastruktūras objekta jaunbūves un pārbūves gadījumā trešās grupas inženierbūvēm darbu veikšanas projektu saskaņo ar būvprojekta izstrādātāju un pasūtītāju.

51. Darbu veikšanas projektu nodod atbildīgajam būvdarbu vadītājam pirms būvprojektā paredzēto būvdarbu uzsākšanas. Darbu veikšanas projekts ir pieejams dzelzceļa infrastruktūras būvobjektā strādājošajiem būvspeciālistiem.

52. Darba vilcienu, autotransporta un pašgājēju mehānismu kustību būvlaukumā organizē saskaņā ar darbu veikšanas projektu, būvnormatīviem, dzelzceļa tehniskās ekspluatācijas noteikumiem, darba drošības prasībām un ceļu satiksmes noteikumiem.

53. Katrā dzelzceļa infrastruktūras būvobjektā Vispārējo būvnoteikumos paredzētajā kārtībā ir aizpildāms:

53.1. būvdarbu žurnāls;

53.2. autoruzraudzības žurnāls, ja tiek veikta autoruzraudzība.

54. Ja Valsts dzelzceļa tehniskā inspekcija ir veikusi būvniecības ieceres akceptu, izdarot atzīmi būvniecības ieceres paskaidrojuma rakstā, būvniecības ierosinātājs ir tiesīgs uzsākt būvdarbus saskaņā ar paskaidrojuma rakstā noteikto.

**4.3. Būvdarbu veikšana un kvalitātes kontrole**

55. Par darba aizsardzību būvlaukumā savas kompetences ietvaros ir atbildīgs galvenā būvdarbu veicēja atbildīgais būvdarbu vadītājs, bet par atsevišķiem darbu veidiem – atsevišķu būvdarbu veicēju atbildīgie būvdarbu vadītāji. Atbildīgais būvdarbu vadītājs ievēro darba aizsardzības koordinatora norādījumus.

56. Par būvdarbu kvalitāti ir atbildīgs būvdarbu veicējs. Būvdarbu kvalitāte nedrīkst būt zemāka par Latvijas būvnormatīvos, un citos normatīvajos aktos noteiktajiem būvdarbu kvalitātes rādītājiem.

57. Pabeigtos nozīmīgo konstrukciju elementus un segtos darbus, kā arī izbūvētās ugunsdrošībai nozīmīgas sistēmas pieņem ar pieņemšanas aktu (9., 10. un 11. pielikums).

58. Nav pieļaujama veicamo darbu uzsākšana, ja pasūtītājs un būvdarbu veicēja pārstāvji nav sastādījuši un darbu izpildes vietā parakstījuši iepriekšējo segto darbu pieņemšanas aktu.

59. Ja būvniecības gaitā veidojas pārtraukums, kura laikā iespējami ar aktu pieņemto segto darbu bojājumi, pirms darbu uzsākšanas veicama atkārtota iepriekš veikto segto darbu kvalitātes pārbaude un sastādāms attiecīgs akts.

**5. Būvdarbu apturēšana, pārtraukšana un dzelzceļa infrastruktūras būvobjekta konservācija**

60. Būvdarbus var apturēt ar Valsts dzelzceļa tehniskās inspekcijas, Valsts darba inspekcijas, Valsts kultūras pieminekļu aizsardzības inspekcijas, Valsts ugunsdzēsības un glābšanas dienesta vai Būvniecības likuma 6.1 panta pirmās daļas 1.punkta „b” apakšpunkta minētajā gadījumā ar Būvniecības valsts kontroles biroja lēmumu, ja nav izpildītas normatīvajos aktos noteiktās prasības, vai citu pamatotu iemeslu dēļ. Lēmumu par būvdarbu apturēšanu var apstrīdēt un pārsūdzēt Administratīvā procesa likumā noteiktajā kārtībā.

61. Būvdarbu apturēšanas gadījumā būvdarbu veicējs un dzelzceļa infrastruktūras pārvaldītājs veic nepieciešamos pasākumus, lai nodrošinātu ekspluatācijā esošās dzelzceļa infrastruktūras darbību.

62. Lēmumu par būvdarbu pārtraukšanu un dzelzceļa infrastruktūras būvobjekta konservāciju var pieņemt pasūtītājs vai Valsts dzelzceļa tehniskā inspekcija. Valsts dzelzceļa tehniskās inspekcijas lēmumu par būvdarbu pārtraukšanu un dzelzceļa infrastruktūras būvobjekta konservāciju var apstrīdēt un pārsūdzēt Administratīvā procesa likumā noteiktajā kārtībā.

63. Ja būvdarbu pārtraukšana ir bīstama cilvēku dzīvībai, veselībai, videi, kā arī apdraud dzelzceļa satiksmi, vai tā var radīt bīstamus bojājumus konstrukcijās, pārtraucot būvdarbus, pasūtītājs nodrošina dzelzceļa infrastruktūras būvobjekta konservāciju un par to rakstiski paziņo Valsts dzelzceļa tehniskajai inspekcijai.

64. Lēmumā par būvdarbu pārtraukšanu un dzelzceļa infrastruktūras būvobjekta konservāciju norāda:

64.1. būvdarbu pārtraukšanas un dzelzceļa infrastruktūras būvobjekta konservācijas iemeslus;

64.2. dzelzceļa satiksmes drošības nosacījumus;

64.3. būvdarbu pārtraukšanas un dzelzceļa infrastruktūras būvobjekta konservācijas nosacījumus (arī pasākumus, kas veicami, lai nodrošinātu dzelzceļa infrastruktūras būvobjekta un tās atsevišķu daļu un konstrukciju drošību, stabilitāti un neaizskaramību, kā arī dzelzceļa infrastruktūras būvobjekta konservācijas darbu veikšanas projekta apjomu, ja tas ir nepieciešams);

64.4. būvobjekta stāvokli pēc būvdarbu pārtraukšanas un par dzelzceļa infrastruktūras būvobjekta konservāciju atbildīgās personas.

65. Dzelzceļa infrastruktūras būvobjekta konservācijas darbu veikšanas projektā ietver:

65.1. nepieciešamo pabeidzamo darbu sarakstu;

65.2. dzelzceļa satiksmes drošības nosacījumus;

65.3. projekta risinājumus būvkonstrukciju noturības zudumu un dzelzceļa infrastruktūras būvobjekta elementu turpmākās bojāšanās novēršanai;

65.4. dzelzceļa infrastruktūras būvobjekta konservācijas darbu veikšanas kalendāra plānu.

**6. Pieņemšana ekspluatācijā**

66. Pasūtītājs (būvdarbu veicējs), ņemot vērā šo noteikumu 17. punktā minētos nosacījumus, rakstiski pieprasa atzinumus par dzelzceļa infrastruktūras būvobjekta gatavību ekspluatācijai institūcijām, kuras ir izdevušas šo noteikumu 16.1., 16.2. un 16.3. apakšpunktā minētos tehniskos noteikumus. Šīs institūcijas 14 dienu laikā pēc iesnieguma saņemšanas atbilstoši kompetencei sniedz atzinumu par dzelzceļa infrastruktūras būvobjekta gatavību ekspluatācijai un tā atbilstību tehniskajiem noteikumiem. Vietējās pašvaldības būvvalde savā atzinumā par būvobjekta gatavību ekspluatācijā, norāda, vai vēlas deleģēt savu pārstāvi piedalīties dzelzceļa infrastruktūras būvobjekta pieņemšanas darbā, un pārstāvja nepiedalīšanās gadījumā, vai vēlas saņemt akta kopiju par dzelzceļa infrastruktūras būvobjekta pieņemšanu pastāvīgā ekspluatācijā.

67. Dzelzceļa infrastruktūras būvobjekta pieņemšanu ekspluatācijā ierosina pasūtītājs. Ierosinot dzelzceļa infrastruktūras būvobjekta pieņemšanu ekspluatācijā, pasūtītājs Valsts dzelzceļa tehniskajā inspekcijā vai Būvniecības likuma 6.1 panta pirmās daļas 1. punkta „b” apakšpunkta minētajā gadījumā – birojā iesniedz šādus dokumentus (oriģinālus):

67.1. apliecinājumu par dzelzceļa infrastruktūras būvobjekta gatavību ekspluatācijā (12. pielikums);

67.2. šo noteikumu 66. punktā minēto institūciju atzinumus;

67.3. verificēšanas deklarāciju atbilstoši normatīvajiem aktiem par Eiropas dzelzceļa sistēmu savstarpēju izmantojamību, ja būvobjektam ir piemērotas Eiropas dzelzceļa sistēmas savstarpējās izmantojamības tehniskās specifikācijas;

67.4. būvprojektu, ja par tajā veiktajām izmaiņām nav izdarīta atzīme būvatļaujā par visu tajā ietverto projektēšanas nosacījumu izpildi;

67.5. izpildmērījuma plānu par dzelzceļa infrastruktūras objekta novietni un tam izbūvētiem ārējiem inženiertīkliem, atjaunošanas vai pārbūves gadījumā – uzmērījumus par izmainītiem datiem;

67.6. būvdarbu žurnālu un nozīmīgo konstrukciju un segto darbu pieņemšanas aktus;

67.7. būvprojektā paredzēto tehnoloģisko iekārtu, speciālo sistēmu un iekārtu pārbaudes protokolus un pieņemšanas aktus, kā arī atbilstības apliecinājumus, ja tas noteikts normatīvajos aktos par iekārtu drošību;

67.8. autoruzraudzības žurnālu, ja būvobjektā veikta autoruzraudzība.

68. Dzelzceļa infrastruktūras būvobjektu pieņem ekspluatācijā Valsts dzelzceļa tehniskā inspekcija vai birojs. Birojs pieņemšanas darbā pieaicina Valsts dzelzceļa tehniskā inspekcijas pārstāvi, ja tā ir izteikusi vēlmi tajā piedalīties. Pieaicinātais pārstāvis paraksta aktu par dzelzceļa infrastruktūras būvobjekta pieņemšanu pastāvīgā ekspluatācijā. Valsts dzelzceļa tehniskās inspekcijas vai biroja uzdevums ir novērtēt dzelzceļa infrastruktūras būvobjekta gatavību ekspluatācijai, pamatojoties uz šo noteikumu 67. punktā minētajiem dokumentiem, kā arī atbilstību normatīvajiem aktiem būvniecības jomā un būvprojektam.

69. Valsts dzelzceļa tehniskā inspekcija vai birojs nav tiesīga uzsākt dzelzceļa infrastruktūras būvobjekta pieņemšanu ekspluatācijā, ja kāds no šo noteikumu 66. punktā minētajiem atzinumiem ir negatīvs.

70. Valsts dzelzceļa tehniskā inspekcija vai birojs pēc saskaņošanas ar pasūtītāju nosaka dzelzceļa infrastruktūras būvobjekta pieņemšanas termiņu, kas nav ilgāks par 14 dienām no dienas, kad dokumenti iesniegti Valsts dzelzceļa tehniskajā inspekcijā vai birojā.

71. Pasūtītājs dzelzceļa infrastruktūras būvobjektu uzrāda Valsts dzelzceļa tehniskajai inspekcijai vai birojam. Pasūtītājs pieaicina dzelzceļa infrastruktūras būvobjekta pieņemšanas darbā būvdarbu veicēju vai tā pilnvarotu pārstāvi, kas ir veicis attiecīgos būvdarbus.

72. Ja dzelzceļa infrastruktūras būvobjektā veikta būvuzraudzība, dzelzceļa infrastruktūras būvobjekta pieņemšanas darbā piedalās būvuzraugs.

73. Valsts dzelzceļa tehniskā inspekcija vai birojs pieaicina dzelzceļa infrastruktūras būvobjekta pieņemšanas darbā vietējās pašvaldības būvvaldes pārstāvi, ja tā savā atzinumā par dzelzceļa infrastruktūras būvobjekta gatavību ekspluatācijai ir norādījušas vēlēšanos deleģēt savu pārstāvi dzelzceļa infrastruktūras būvobjekta pieņemšanas darbā.

74. Valsts dzelzceļa tehniskā inspekcija var pieaicināt pieņemšanas darbā būvprojekta izstrādātāju, ja viņš nav veicis autoruzraudzību.

75. Valsts dzelzceļa tehniskā inspekcija vai birojs sastāda aktu par dzelzceļa infrastruktūras būvobjekta pieņemšanu pastāvīgā ekspluatācijā (turpmāk – akts) (13. pielikums). Dzelzceļa infrastruktūras būvobjekta pieņemšanas darbā pieaicinātās personas paraksta aktu.

76. Aktu sastāda četros vai Būvniecības likuma 6.1 panta pirmās daļas 1. punkta „b” apakšpunkta minētajā gadījumā – piecos identiskos eksemplāros. Divus akta eksemplārus izsniedz pasūtītājam, pa vienam – Valsts dzelzceļa tehniskajai inspekcijai, birojam un vienu izsniedz galvenajam būvdarbu veicējam. Akta kopiju Valsts dzelzceļa tehniskā inspekcija vai birojs nosūta vietējās pašvaldības būvvaldei, ja vietējās pašvaldības būvvaldes pārstāvis piedalījies dzelzceļa infrastruktūras būvobjekta pieņemšanas darbā. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

77. Ja dzelzceļa infrastruktūras būvobjekts netiek pieņemts ekspluatācijā, Valsts dzelzceļa tehniskās inspekcija vai birojs sastāda un izsniedz pasūtītājam lēmumu par atteikumu dzelzceļa infrastruktūras būvobjektu pieņemt ekspluatācijā. Lēmumā norāda dzelzceļa infrastruktūras būvobjekta trūkumus, defektus vai konstatētās atkāpes no būvprojekta vai dzelzceļa būvniecību reglamentējošajiem normatīvajiem aktiem un izpildes termiņus.

78. Pēc šo noteikumu 77. punktā minētajā lēmumā uzskaitīto trūkumu novēršanas pasūtītājs atkārtoti uzaicina Valsts dzelzceļa tehnisko inspekciju vai biroju un uzrāda dzelzceļa infrastruktūras būvobjektu.

79. Dzelzceļa infrastruktūras būvobjekts ir uzskatāms par pieņemtu ekspluatācijā ar akta parakstīšanas dienu, ja normatīvie akti, kas reglamentē dzelzceļa ekspluatāciju, nenosaka citādi.

80. Lai pieņemtu ekspluatācijā dzelzceļa infrastruktūras būvobjektu, kuram būvdarbi veikti pamatojoties uz būvniecības ieceres paskaidrojuma rakstu, pasūtītājs Valsts dzelzceļa tehniskajā inspekcijā iesniedz paziņojumu par būvdarbu pabeigšanu (14. pielikums).

81. Septiņu dienu laikā pēc paziņojuma par būvdarbu pabeigšanu Valsts dzelzceļa tehniskā inspekcija apseko dzelzceļa infrastruktūras būvobjektudabā un veic atzīmi šajā paziņojumā par būvdarbu pārbaudi un pieņemšanu ekspluatācijā vai izdod lēmumu par atteikumu pieņemt dzelzceļa infrastruktūras būvobjekta ekspluatācijā, ja būvdarbi nav veikti atbilstoši būvniecības ieceres paskaidrojuma raksta nosacījumiem.

82. Divu gadu laikā no dzelzceļa infrastruktūras objekta pieņemšanas pagaidu vai patstāvīgajā ekspluatācijā atklājušos būvdarbu defektus galvenais būvdarbu veicējs novērš par saviem līdzekļiem.

**7. Noslēguma jautājumi**

83. Noteikumi stājas spēkā 2014. gada 1. oktobrī.

84. Atzīt par spēku zaudējušiem Ministru kabineta 2008. gada 2. janvāra noteikumus Nr.3 „Dzelzceļa būvnoteikumi” (Latvijas Vēstnesis, 2008, 20.nr.; 2009, 70.nr.; 2009, 172.nr.).

85. Dzelzceļa infrastruktūras būvobjektiem, kuru būvprojekti ir akceptēti līdz šo noteikumu spēkā stāšanās dienai, būvprojekta pārstrāde atbilstoši šo noteikumu prasībām nav nepieciešama.

86. Dzelzceļa infrastruktūras objektu būvprojektu, kuru projektēšana uzsākta līdz šo noteikumu spēkā stāšanās dienai, projektēšanas nosacījumu izpildi veic atbilstoši attiecīgā laikposmā piemēroto normatīvo aktu prasībām, ja vien šajos noteikumos nav noteiktas labvēlīgākas prasības.

87. Līdz attiecīgas savstarpējas izmantojamības strukturālo apakšsistēmu atbilstības novērtēšanas institūcijas darbības uzsākšanai šo noteikumu 16.6. apakšpunktā paredzēto būvprojekta verificēšanu var veikt būvkomersants, kuram ir attiecīgs būvspeciālists būvekspertīzes jomā, bet šo noteikumu 38.4. apakšpunktā paredzēto būvdarbu uzraudzību var veikt būvkomersants, kuram ir attiecīgs būvspeciālists būvuzraudzības jomā.

88. Dzelzceļa infrastruktūras būvobjekta būvdarbu kontroli un pieņemšanu šo noteikumu 6. nodaļas noteiktajā kārtībā Būvniecības likuma 6.1 panta pirmās daļas 1. punkta „b” apakšpunkta minētajā gadījumā birojs veic sākot ar 2015. gada 1. jūliju, bet līdz 2015.gada 30.jūnijam to veic Valsts dzelzceļa tehniskā inspekcija.

Ministru prezidente L. Straujuma

Ekonomikas ministrs V. Dombrovskis

Iesniedzējs:

Ekonomikas ministrs V. Dombrovskis

Vīza:

valsts sekretārs   M. Lazdovskis

25.08.2014.

4278

Liniņš

67234304, [maris.linins@vdzti.gov.lv](mailto:maris.linins@vdzti.gov.lv)

Avota

67013262, [Evija.Avota@em.gov.lv](mailto:Evija.Avota@em.gov.lv)